พอหายง่อยจากน้ำจิ้มที่สาขาสยามเซนเตอร์ จึงตามมาชิมที่สาขานี้เมื่อ 6 มีค. 2013 

สั่งเมนูเดิม combo set ชุดเนื้อ 

สั่งเป็ด เพราะเข็ดจากไก่สไตล์ไหหลำ เป็ดย่างจานเล็ก 188 บ. และบะหมี่หยก

พนักงานรีบเสิร์ฟน้ำจิ้ม รู้ได้อย่างไร ว่าเรามาทำไม ทดสอบน้ำจิ้มก่อนเลย ใช่ อร่อยกว่าจริงๆ ต่างกันทั้งสี ทั้งรส และกลิ่น ได้กลิ่นน้ำมันงาชัดเจน  แต่...มันก็ยังไม่เลิศ น่าจะอร่อยกว่านี้ได้นะ นี่มันยังหวานนำ จริงๆแล้วมันควรเค็มนำ หวานตาม เปรี้ยวรั้งท้ายแล้วให้คนที่ชอบเปรี้ยวก็เติมมะนาวเอง แต่เพราะความเค็มวิ่งตามหวานไม่ทัน พลาดไปนิดเดียว นิดเดียวจริงๆ 
( เปรียบรสกับน้ำจิ้มของร้าน "สุขกี้ สุขกี้" นึกเห็นภาพที่ในโฆษณาทานไปเต้นไป เคยสงสัยว่า เต้นทำไม อ๋อ เพราะมันอร่อยจนหยุดนิ่งไม่ได้นั่นเอง ) สรุป น้ำจิ้มสาขานี้ไม่ทำให้เราเป็นง่อย แค่พอชาๆที่ปลายมือนิดหน่อย

แก้อาการได้ด้วยเป็ดย่าง อร่อยชนะเลิศ ถึงจานจะเล็ก แต่อร่อยได้ใจ ถึงจะแพงหน่อย แต่อร่อยได้ใจ ถึงสีจะเข้มๆดำๆ แต่อร่อยได้ใจ หั่นแบบให้หนังมีความหนา แต่เนื้อไม่หนามากนัก เวลาทานจะได้เคี้ยวหนังเป็ดชุ่มน้ำซอส เต็มๆคำ และน้ำจิ้มเป็ดใส่พริกชี้ฟ้ามาเต็มๆ แบบจุใจ  

มื้อนี้มีบัตรส่วนลด 100 บ. ก่อนเช็คบิล ถามพนักงานคุณป้าแล้ว คุณป้าบอกใช้ได้ แต่พอคิดราคามาไม่มีส่วนลดให้ คือคุณป้าก็ไม่ได้โกหก ใช้ได้จริงแต่เราต้องบอกด้วยว่า จะใช้ครั้งนี้เลย 

บรรยากาศในร้านโอเค เงียบสงบดี ถ้าไม่มีคุณป้าคนนี้ คอยตะโกนรับออร์เดอร์ สังเกตเวลาลูกค้าชูมือเรียกพนักงาน คุณป้าจะไม่เดินมาหา แต่จะตะโกนถามว่า รับอะไรคะ ซึ่งเราก็ต้องตะโกนสั่งเบาๆ แบบอายโต๊ะข้างๆ 
หรือถ้าคุณป้ายืนอยู่ใกล้โต๊ะเรา เราสั่งได้ไม่ต้องตะโกน แต่คุณป้าจะเป็นคนตะโกนสั่งพนักงานคนอื่นแทน โต๊ะข้างๆเรา มาเป็นคู่ คุยกันหนุงหนิง อาหารมาเสิร์ฟแล้ว แต่ยังไม่เริ่มทาน คุณป้าก็ดูแลเอาใจใส่ ถามไถ่ว่าว่าทำไมยังไม่ทาน ลูกค้าบอกรอข้าว สั่งไปแล้วยังไม่ได้ คุณป้าตะโกนให้ทันที "คุณลูกค้าาาาาาาา ยังไม่ทาน บอกว่ารอข้าววววววว ไปตามข้าวมาที" ได้ยินกันทั้งร้านเลย คุณป้าคนซื่อ บริการได้ฮาดี อย่าถือสา
